## Rješenje kojim se privremeno obustavlja trgovanje dionicama društva Liburnia riviera Hoteli d.d., Opatija, burzovne oznake LRH-R-A i društva SN Holding d.d., Zagreb, burzovne oznake SNHO-R-A

### NN 95/2010 (4.8.2010.), Rješenje kojim se privremeno obustavlja trgovanje dionicama društva Liburnia riviera Hoteli d.d., Opatija, burzovne oznake LRH-R-A i društva SN Holding d.d., Zagreb, burzovne oznake SNHO-R-A

HRVATSKA AGENCIJA ZA NADZOR FINANCIJSKIH USLUGA

2687

Na temelju odredbi članka 15. stavka 1. točke 3. i članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 4. i 9., te članka 330. stavka 1. i članka 125. stavak 4. Zakona o tržištu kapitala (»Narodne novine« br. 88/08, 146/08, 74/09, dalje: Zakon), kao i članka 48. i 49. Zakona o općem upravnom postupku (»Narodne novine« br. 47/09), u predmetu nadzora nad trgovanjem dionicama društva Liburnia Riviera Hoteli d.d., Opatija, Ulica maršala Tita 198, i društva SN Holding d.d., Zagreb, Miramarska 24, Uprava Hrvatske agencije za nadzor financijskih usluga na izvanrednoj sjednici održanoj 22. srpnja 2010. godine donijela je

RJEŠENJE

I. Privremeno se obustavlja trgovanje dionicama društva Liburnia Riviera Hoteli d.d., Opatija, Ulica Maršala Tita 198, burzovne oznake LRH-R-A i društva SN Holding d.d., Zagreb, Miramarska 24, burzovne oznake SNHO-R-A.

II. Nalaže se Zagrebačkoj burzi d.d., Zagreb, Ivana Lučića 2a, da bez odgode privremeno obustavi trgovanje dionicama iz točke I. izreke.

III. Mjera iz točke I. i II. izreke traje do 26. srpnja 2010. u 10:00 h.

IV. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je 22. srpnja 2010. godine zaprimila obavijest Hrvatskog fonda za privatizaciju (dalje: HFP) da je na zakazanoj sjednici Upravnog odbora HFP-a, koja se treba održati istog dana u 16 sati u dnevni red uvrštena točka: »Informacija o predmetu SN Holding d.d.«, kojom bi se razriješili imovinsko-pravni odnosi između HFP-a i SN Holdinga d.d, a u odnosu na dionice izdavatelja Liburnia Riviera Hoteli d.d., Opatija, Ulica maršala Tita 198.

Dionice društva Liburnia Riviera Hoteli d.d., Opatija, burzovne oznake LRH-R-A (dalje u tekstu: LRH) uvrštene su na redovito tržište Zagrebačke burze d.d. Dionice društva SN Holding d.d., Zagreb, Miramarska 24, burzovne oznake SNHO-R-A uvrštene su na Multilateralnu trgovinsku platformu kojom upravlja Zagrebačka burza d.d.

Polazeći od toga da eventualno razrješenje imovinsko-pravnih odnosa između HFP-a i SN Holdinga u odnosu na dionice izdavatelja Liburnia Riviera Hoteli d.d., Opatija, Ulica maršala Tita 198 može utjecati na financijski položaj SN Holdinga d.d. i cijenu dionica Liburnia Riviera Hoteli d.d., posebno uzevši u obzir eventualni nastanak obveze objavljivanja ponude za preuzimanje od strane SN Holdinga d.d. za dionice Liburnia Riviera Hoteli d.d., u svrhu zaštite ulagatelja i osiguravanja redovitog i pravilnog trgovanja na uređenom tržištu i multilateralnoj trgovinskoj platformi, Agencija je, na temelju odredbe članka 341. stavka 4. i 9. Zakona odlučila kao u točki I. izreke ovog rješenja.

Kako je sukladno odredbi članaka 330. stavak 1. i članka 125. stavak 4. Zakona, Burza dužna na temelju rješenja iz članka 341. stavka 4. bez odgode privremeno obustaviti trgovanje određenim dionicama, odlučeno je kao u točki II. izreke ovog rješenja.

Odredbom čl. 341. st. 5. Zakona propisano je da privremena obustava prestaje protekom roka navedenog u rješenju iz članka 341. stavak 4. Zakona, pa je stoga odlučeno kao u t. III. izreke ovog rješenja.

Sukladno odredbi članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/10-27/6

Urbroj: 326-321-10-2

Zagreb, 22. srpnja 2010.

Zamjenik
predsjednika Uprave
Ivo Šulenta, v. r.

Rješenje, NN 95/2010-2687